Галина Златина
Капитан

chitanka.info

Там, край океана,

кака пак застана.

Трети път ме вика за обяд:

— Хайде, капитане!

Идвай, капитане!

Връщай вече кораба назад!

Корабът се клати.

Дебнат ме пирати

и опасни рифове стърчат.

Вятърът ме брули,

стрелкат се акули,

но обратно тръгвам аз на път.

Кака ми се смее:

— Хей, братле, къде е

твоят необятен океан?

В локвата на пътя

книжен кораб бута

мъничък, измокрен капитан.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.